**ТЕМА 3**

**Европейска и национална нормативна рамка и общински правомощия в областта на опазването чистотата на атмосферния въздух.**

Целта на обучението по тема 3 е участниците в обучението да се запознаят със:

* основните цели и принципи на политиката и законодателството на Европейския съюз и Република България в областта на опазване и подобряване на качеството на атмосферния въздух в България;
* основни задължения и правомощия на общините за опазване и подобряване на качеството на атмосферния въздух;
* добри практики на общинско и европейско ниво по опазване и подобряване на качеството на атмосферния въздух.

1. **ЕВРОПЕЙСКА И НАЦИОНАЛНА НОРМАТИВНА РАМКА ПО ОПАЗВАНЕ НА ЧИСТОТАТА НА АТМОСФЕРНИЯ ВЪЗДУХ И ОЧАКВАНИ БЪДЕЩИ ПРОМЕНИ**

В рамките на подтемата са разгледани: цели, принципи, тематичния обхват на законодателството в сферата на чистотата на атмосферния въздух и предстоящите промени в него, европейска стратегическа рамка, стратегии, програми и други методически ръководства в областта.

При подготовката на настоящия анализ са анализирани основно нормативните актове, които регламентират правните отношенията в сектора по опазване и подобрение на качеството на атмосферния въздух (КАВ) в Република България, както и източниците на европейското право в тази област. Посочени са основните европейски директиви в областта на КАВ и съответните български нормативни актове, в които те са транспонирани изцяло или частично. Нормативните актове са разгледани в тяхната йерархична последователност според вида на нормативния акт – закони, наредби, правилници, инструкции, заповеди, методики и т.н.

Наред с нормативните актове, при подготовката на анализа като източници на информация са използвани и някои, програмни и стратегически документи на национални ниво, които нямат нормативен характер, но допълват нормативната рамка в програмно-целево отношение и до голяма степен могат да предопределят развитието на системата от нормативни актове, посветени на уредбата областта на КАВ. В тази група са ползвани и разглеждани, национални програми и стратегически планове, които са приемани от органите на централната изпълнителна власт на основание на действащи текстове от нормативната уредба, като опит за държавно политическо планиране на развитието и подобряването на КАВ.

**А.) КАЧЕСТВО НА АТМОСФЕРНИЯ ВЪЗДУХ – ПОЛИТИКИ И ЗАКОНОДАТЕЛСТВО НА ЕВРОПЕЙСКИЯ СЪЮЗ (ЕС)**

За опазване качеството на атмосферния въздух в ЕС са приети и действат редица нормативни документи с които се регламентират минимално допустимите концентрации на атмосферните замърсители, мерки които държавите членки следва да предприемат за подобряване чистотата на атмосферния въздух, изисквания за приемане на национални и местни нормативни актове, стратегии, програми и др.

През 2013 г. Европейската комисия извърши преглед на ефективността на законодателството в областта на качество на въздуха, което доведе до изготвянето на „Пакет от политики за чист въздух“, включващ следните инструменти:

* Нова Програма за чист въздух за Европа (ПЧВЕ)[[1]](#footnote-1) - програмата цели постигането на два приоритета паралелно: пълно съответствие със съществуващото законодателство най-късно до **2020 г.** и определяне на пътя за постигане на дългосрочната цел на ЕС. Програмата определя следните цели на новата политика за качество на въздуха за **2030 г**., които ще осигурят допълнителна една трета от подобренията за здравето и допълнителна една втора от намаляването на еутрофикацията в сравнение със съществуващото законодателство.

**Таблица №1**

|  |  |  |
| --- | --- | --- |
| **Въздействие** | **Въздействия върху здравето (преждевременна смъртност поради фини прахови частици и озон)** | **Екосистемна площ, превишаваща границите на еутрофикацията** |
| 2030 г. | 52% | 35% |

* Преразгледана Директива за националните тавани на емисии[[2]](#footnote-2) с по-строги национални тавани за емисиите на петте основни замърсяващи вещества [[3]](#footnote-3) ;
* Нова Директива за средните горивни инсталации [[4]](#footnote-4) ;
* Решение на Съвета за приемане на изменението на Протокола от 1999 г. към Конвенцията от 1979 г. за трансгранично замърсяване на въздуха на далечни разстояния за намаляване на подкисляването, еутрофикацията и приземния озон;

Законодателството на ЕС в областта на атмосферния въздух е разработено с цел да бъдат гарантирани и постигнати стратегическите цели, определени от Програмата за чист въздух за Европа. В тази връзка най-важните правни инструменти в момента са:

* ***Директива 2001/81/EО на Европейския парламент и на Съвета от 23 октомври 2001*** ***г***. относно националните тавани за емисии на някои атмосферни замърсители (Директива НТЕ). Целта на Директивата е да ограничи емисиите на подкисляващи и еутрофични замърсители и прекурсори на озона. Съгласно чл. 4 от Директивата най-късно до 2010 г., държавите-членки трябва ограничат своите годишни национални емисии на замърсители серен диоксид (SO2), азотни оксиди (NOx), летливи органични съединения (ЛОС) и амоняк (NH3) до количества не по-високи от таваните за емисии, определени в приложение I към директивата. Държавите-членки също така трябва да гарантират, че таваните за емисии, определени в приложение I, не се превишават през нито една година след 2010 г.
* ***Директива 2008/50/ЕО на Европейския парламент и на Съвета от 21 май 2008 г****.* за качеството на атмосферния въздух и за по-чист въздух за Европа (Директива CAFE). Директивата CAFE определя горните и долните прагове за различни замърсители (SO2, NO, NO2, CO, ФПЧ10, ФПЧ2.5, приземен озон, бензен, олово) и включва изисквания за мониторинг на качеството на въздуха. Важно изискване на Директивата CAFE и "По-чист въздух за Европа" от 2001 г. е изготвянето на местни програми за качество на атмосферния въздух (ПКАВ) за зони или агломерации в случаите, когато граничните стойности или целевите стойности за качество на въздуха са превишени. Приложение XV към Директивата CAFE предоставя рамка за информацията, която трябва да бъде включена в местните, регионалните или националните ПКАВ за подобряване на качеството на атмосферния въздух. Освен това, Решение 2011/850/ЕС на Комисията предоставя информация за това как да се докладва плана за качеството на въздуха.

Директивата CAFE се подкрепя от Директива 2004/107/ЕО на Европейския парламент и на Съвета от 15 декември 2004 г. относно арсеник, кадмий, живак, никел и полициклични ароматни въглеводороди в атмосферния въздух, която установява целеви стойности за концентрацията в атмосферния въздух на споменатите замърсители.

* ***Директива (ЕС) 2016/2284 на Европейския парламент и на Съвета от 14 декември 2016 г****.* относно намаляването на националните емисии на някои замърсители на атмосферния въздух, за изменение на Директива 2003/35/ЕО и за отмяна на Директива 2001/81/ЕО (преработена директива за националните тавани на емисии) беше публикувана през 2016 г. Една от водещите цели за приемането на преработената директива е да се преразгледа режима на националните тавани на емисиите, установени с Директива 2001/81/ЕО, за да се приведе в съответствие с международните ангажименти на ЕС и държавите-членки. За тази цел националните ангажименти за намаляване на емисиите за всяка година от 2020 г. до 2029 г. в преработената Директива за националните тавани на емисии (ДНТЕ) са идентични с тези, определени в преразгледания протокол от Гьотеборг. ДНТЕ определя преразгледаните цели за намаляване на националните емисии от всички източници на емисии, от SO2, NOx, НМЛОС и NH3 извън целите, определени в първоначалната Директива 2001/81/EО. В Директива (ЕС) 2016/2284 е включен и таван за ФПЧ2.5 в допълнение към таваните за останалите четири замърсители, които бяха включени в Директива 2001/81/ЕО. Целите, поставени в преработената директива за националните тавани, трябва да бъдат постигнати до 2030 г. По принцип държавите-членки трябва да транспонират Директива (ЕС) 2016/2284 в националното си законодателство до 1 юли 2018 г. Директива 2001/81/ЕО се отменя от 1 юли 2018 г. с изключение на член 7 (инвентаризации и прогнози за емисиите), член 8 (доклади от държавите-членки) и приложение III (Методики за инвентаризации и прогнози на емисиите), които се отменят на 31 декември 2018 г. Член 1 и член 4, и приложение I (национални тавани на емисиите на SO2, NOx, ЛОС и NH3, които следва да се достигнати до 2010 г.) към Директива 2001/81/ЕО продължават да се прилагат до 31 декември 2019 г. Освен това, държавите-членки могат да прилагат член 5, параграф 1 от Директива (ЕС) 2016/2284 (гъвкавост) във връзка с таваните по член 4 и приложение I към Директива 2001/81/ЕО до 31 декември 2019 г. Следователно, от началото на 2017 г. от държавите-членки се изисква да изготвят инвентаризации и прогнози за емисиите съгласно преработена директива за националните тавани. По този начин, националните тавани за емисии, определени в преразгледаната директива за националните тавани, ще станат задължителни през 2020 г.

По - долу в табличен вид са разгледани нормативни инструменти на ниво ЕС и начина на тяхното транспонирани/прилагане в националната нормативна уредба на България.

**Таблица №2**

| **Политически инструменти, приети от ЕС** | **Обобщено съдържание на нормативния документ** | **Български актове, осигуряващи транспониране/прилагане** |
| --- | --- | --- |
| *Директива 2001/81/EО на Европейския парламент и на Съвета от 23 октомври 2001 година относно националните тавани за емисии на някои атмосферни замърсители* | *Целта на Директивата за националните тавани за емисии е да ограничи емисиите на киселинни и еутрофични замърсители и прекурсори на озон. В срок до 2010 г. държавите-членки трябваше да ограничат годишните национални емисии на серен диоксид (SO2 ), азотни оксиди (NOx), неметанови летливи органични съединения (НМЛОС) и амоняк (NH3 ) до нива, които да не надскачат таваните за емисии, установени в Приложение I. Държавите-членки се задължиха да приемат мерки да не се надвишават описаните в Приложение I тавани за емисии след 2010 г* | *1.Закон за опазване на околната среда*  *2. Закон за чистотата на атмосферния въздух*  *3. Закон за ограничаване изменението на климата*  *4. Наредба № 6 за реда и начина за измерване на емисиите на вредни вещества, изпускани в атмосферния въздух от обекти с неподвижни източници*  *5. Наредба за изискванията за качеството на течните горива, условията, реда и начина за техния контрол*  *6. Наредба за норми за допустими емисии на серен диоксид, азотни оксиди и прах, изпускани в атмосферата от големи горивни инсталации*  *7. Наредба № 16 от 12.08.1999 г. за ограничаване емисиите на летливи органични съединения при съхранение, товарене или разтоварване и превоз на бензини*  *8. Наредба № 7 от 21.10.2003 г. за норми за допустими емисии на летливи органични съединения, изпускани в околната среда, главно в атмосферния въздух в резултат на употребата на разтворители в определени инсталации;*  *9. Наредба за ограничаване емисиите на летливи органични съединения при употребата на органични разтворители в определени бои, лакове и авторепаратурни продукти*  *10. Наредба № 1 от 27.06.2005 г. за норми за допустими емисии на вредни вещества (замърсители), изпускани в атмосферата от обекти и дейности с неподвижни източници на емисии;*  *11. Наредба № 4 от 5.04.2013 г. за условията и изискванията за изграждането и експлоатацията на* |
| *Директива (ЕС) 2016/2284 на Европейския парламент и на Съвета от 14 декември 2016 година за намаляване на националните емисии на някои атмосферни замърсители, за изменение на Директива 2003/35/ЕО и за отмяна на Директива 2001/81/ЕО.* | *Директивата преразглежда режима за националните тавани за емисии, установен от Директива 2001/81/ЕО, за да го приравни към международните ангажименти на ЕС и държавите-членки. За целта в изменената ДНТЕ задълженията за намаляване на националните емисии през която и да е година в периода 2020-2029 г. са същите като тези, установени в изменения Протокол от Гьотеборг (изменената ДНТЕ, съображение 7). Директивата поставя актуализирани цели за намаляване националните емисии на серен диоксид, азотни оксиди, НМЛОС и амоняк от всички източници на емисии, които надминават целите, поставени в оригиналната НТЕ Директива (2001/81/ЕО). Директива (ЕС) 2016/2284 също така включва таван за ФПЧ2.5 като допълнение към четирите замърсителя, включени в Директива 2001/81/ЕО. Целите, поставени в изменената ДНТЕ следва да бъдат постигнати до 2030 г.* | *1.Закон за опазване на околната среда*  *2.Закон за чистотата на атмосферния въздух*  *3. Закон за ограничаване изменението на климата*  *4. Наредба за намаляване на националните емисии на определени атмосферни замърсители*  *5. Наредба № 6 за реда и начина за измерване на емисиите на вредни вещества, изпускани в атмосферния въздух от обекти с неподвижни източници*  *6. Наредба за изискванията за качеството на течните горива, условията, реда и начина за техния контрол*  *7. Наредба за норми за допустими емисии на серен диоксид, азотни оксиди и прах, изпускани в атмосферата от големи горивни инсталации*  *8. Наредба № 16 от 12.08.1999 г. за ограничаване емисиите на летливи органични съединения при съхранение, товарене или разтоварване и превоз на бензини*  *9. Наредба № 7 от 21.10.2003 г. за норми за допустими емисии на летливи органични съединения, изпускани в околната среда, главно в атмосферния въздух в резултат на употребата на разтворители в определени инсталации*  *10. Наредба за ограничаване емисиите на летливиорганични съединения при употребата на органични разтворители в определени бои, лакове и авторепаратурни продукти*  *11. Наредба № 1 от 27.06.2005 г. за норми за допустими емисии на вредни вещества (замърсители), изпускани в атмосферата от обекти и дейности с неподвижни източници на емисии*  *12. Наредба № 4 от 5.04.2013 г. за условията и изискванията за изграждането и експлоатацията на инсталации за изгаряне и инсталации за съвместно изгаряне на отпадъци*  *13. Наредба № 12 от 15.07.2010 г. за норми на серен диоксид, азотен диоксид, фини прахови частици, олово, бензен, въглероден оксид и озон в атмосферния въздух;*  *14. Наредба за реда и начина за организиране на националните инвентаризации на емисиите на вредни вещества и парникови газове в атмосферата* |
| *Директива 2008/50/ЕО на Европейския парламент и на Съвета от 21 май 2008 г. за качеството на атмосферния въздух и за по-чист въздух за Европа (Директива CAFE).* | *Директивата 2008/50/ЕО определя горните и долните прагове за различни замърсители (SO2, NO, NO2, CO, ФПЧ10, ФПЧ2.5, приземен озон, бензен, олово) и включва изисквания за мониторинг на качеството на въздуха.* | *1.Закон за опазване на околната среда*  *2.Закон за чистотата на атмосферния въздух*  *3.Наредба № 14 от 23.09.1997 г. за норми за пределно допустимите концентрации на вредни вещества в атмосферния въздух на населените места*  *4.Наредба № 7 от 3.05.1999 г. за оценка и управление качеството на атмосферния въздух*  *5.Наредба № 11 от 14.05.2007 г. за норми за арсен, кадмий, никел и полициклични въглеводороди в атмосферния въздух*  *6.Наредба № 12 от 15.07.2010 г. за норми за серен диоксид, азотен диоксид, фини прахови частици, олово, бензен, въглероден оксид и озон в атмосферния въздух* |

**Б.) НАЦИОНАЛНА ПРАВНА РАМКА – ОБЩ ПРЕГЛЕД**

Основните принципни положения в България по отношение подобряване и опазване качеството на атмосферния въздух се регулират от Закона за чистотата на атмосферния въздух (ЗЧАВ) и многобройни подзаконови актове към него. Процесът на намаляване на емисиите на парникови газове се регулира от Закона за ограничаване на изменението на климата. Законодателство, уреждащо обществените отношения, свързани с провеждането на държавната политика за повишаване на енергийната ефективност се регулира от Закон за енергийната ефективност. Законодателство, уреждащо обществените отношения, свързани с производството и потреблението на: електрическа енергия; топлинна енергия и енергия за охлаждане от възобновяеми източници; газ от възобновяеми източници и биогорива и енергия от възобновяеми източници в транспорта се урежда от Закон за енергията от възобновяеми източници.

***Б.1. ОСНОВНИ ЗАКОНОДАТЕЛНИ АКТОВЕ***

В България двата основополагащи закона в областта на качеството на атмосферния въздух са:

1. ***Закон за опазване на околната среда (ЗООС)****, в сила от 25.09.2002г, посл.изм. ДВ. 21 от 12 Март 2021г.;*
2. ***Закон за чистотата на атмосферния въздух (ЗЧАВ)****, в сила от 09.06.1996 г., обн. ДВ, бр. 18 от 2 Март 2021 г.*

***Законът за опазване на околна среда (ЗООС)*** е рамковия закон на екологичното законодателство в България, който урежда принципните общи постановки (ОВОС, интегрирано предотвратяване и контрол на замърсяването, право на обществен достъп до екологична информация, икономически регулатори и др.), и специалните секторни изисквания към компонентите на околната среда (въздух, води, почви, отпадъци и др.). Със ЗООС се уреждат обществените отношения свързани с опазване на околната среда за сегашните и бъдещите поколения и защита здравето на хората, съхраняване на биологичното разнообразие, опазване и ползването на компонентите на околната среда, контрол и управление на факторите увреждащи околната среда и източниците на замърсяване; предотвратяване и ограничаване на замърсяването; създаване и функциониране на Национална система за мониторинг на околната среда; стратегиите, програмите и плановете за опазване на околната среда; събирането и достъпа до информация за околната среда; правата и задълженията на държавата, общините, юридическите и физическите лица по опазване на околната среда.

За прилагане на ефективни мерки за опазване на околната среда, ЗООС залага на спазването на принципите за:

* *Устойчиво развитие;*
* *Предотвратяване и намаляване на риска за човешкото здраве;*
* *Предимство на предотвратяване на замърсяването пред последващо отстраняване на вредите, причинени от него; участие на обществеността и прозрачност в процеса на вземане на решения в областта на околната среда;*
* *Информиране на гражданите за състоянието на околната среда;*
* *Замърсителя плаща;*
* *Съхранение, развитие и опазване на екосистемите и присъщото им биологично разнообразие;*
* *Възстановяване и подобряване на качеството на околната среда в замърсените и увредени райони;*
* *Предотвратяване замърсяването и увреждането на чисти райони и на други неблагоприятни въздействия върху тях;*
* *Интегриране на политики по опазване на околната среда в секторните и регионалните политики за развитие на икономиката и обществените отношения; достъп до правосъдие по въпроси, отнасящи се до околната среда.*

Член 4 от Закона за опазване на околната среда дефинира атмосферния въздух като компонент на околната среда, заедно с атмосферата, водите, почвата, земните недра, ландшафта, природните обекти, минералното разнообразие, биологичното разнообразие и неговите елементи. Законът (членове 60, 74 и 79, алинея 5) също така установява основните разпоредби относно източниците на финансиране на дейностите по опазване на околната среда.

На местни ниво, Закона за опазване на околната среда делегира права и задължения на кмета на общината да информира населението за състояние на околната среда, да поддържа чистотата на улици, тротоари и други места за обществено ползване, да разработва заедно с други органи, планове за ликвидиране на последствията от залпови замърсявания на територията на общината и др.

**Законът за чистотата на атмосферния въздух** определя специфичните разпоредби за управление и планиране на качеството на въздуха на национално и на общинско ниво. Закона цели да защити здравето на хората и на тяхното потомство, животните и растенията, техните съобщества и местообитания, природните и културни ценности от вредни въздействия, както и да предотврати настъпването на опасности и щети за обществото при изменение качеството на атмосферния въздух в резултат от различни дейности. Със закона се уреждат:

* Показателите и нормите за качеството на атмосферния въздух;
* Ограничаването на емисиите;
* Правата и задълженията на местните и контролните органи по контрола, управлението и поддържането на качеството на атмосферния въздух на местно, регионално и национално ниво;
* Ограничаването на емисии на вредни вещества от подвижни и неподвижни източници;
* Проектиране, изграждане и експлоатация на обекти с източници на емисии;
* Такси върху течните горива за националния фонд за опазване на околната среда.
* Административнонаказателни разпоредби (глоби, санкции)

На местно ниво, Закона за честотата на атмосферния въздух (ЗЧАВ), регламентира отговорностите на кмета (когато е приложимо) да изготвя и изпълнява Програми за качество на атмосферния въздух (ПКАВ), както и възможностите за налагане на санкции и глоби, в случаите когато се нарушава явно чистотата на атмосферния въздух и/или когато не се спазват мерки, забрани и ограничения определени за съответни зони/територии.

***Б.2. ПРЕДСТОЯЩИ ПРОМЕНИ В ЗАКОНОДАТЕЛСТВОТО***

Съвременното българско законодателство в сферата на управление и подобрение на КАВ се изгражда и развива в периода 1996 – до момента. В началото на този период е приет Закона за чистотата на атмосферния въздух, указващ принципните общи положения по управление и подобрение на КАВ. Впоследствие ЗЧАВ е изменян, допълван и поправян общо 38 пъти в рамките на 25 година.

В България е налице наднормено замърсяване на атмосферния въздух по отношение на фините прахови частици (ФПЧ), което получи своята правна санкция с решението на Съда на Европейския съюз (СЕС) от 5 април 2017 г. С решение по дело С-488/2015 г. СЕС осъди страната ни за систематично и постоянно неспазване на нормите за чистота на въздуха. Освен чисто правно значение и възможност за финансови санкции, наднорменото замърсяване има и значително влияние върху жизнения стандарт, здравословното състояние и качеството на околната среда. Именно поради тези причини през 2018 г. Парламентът на Р. България прие законодателни промени в ЗЧАВ, които влязоха в сила през 2019 г. и дадоха на местната власт правомощия и възможности за подобрение и управление на КАВ. С изменение и допълнение на ЗЧАВ от 2018 г. бяха увеличени отговорностите и задълженията на кметовете на общини за изготвянето и изпълнението на Програми за качеството на атмосферния въздух (ПКАВ), както и налагането на санкции, в случай че изпълнението на мерките от ПКАВ не доведе до ежегодно намаление на броя на превишенията на нормите за вредни вещества и/или на средногодишните нива на тези замърсителите.

Последните изменения в ЗЧАВ са от м. март 2021 г., се оправомощават кметовете на общините да:

* *създадат и въведени зони с ниски емисии на вредни вещества на територията на цялата община или на част от нея, когато видът и степента на замърсяване на атмосферния въздух увеличава значително риска за човешкото здраве и/или за околната среда или при непостигане на нормите за вредни вещества* ***(чл. 28а, ал.1 от ЗЧАВ)***
* *да ограничават употребата на определени видове горива или уреди за отопление в тези зони* ***(чл.28а, ал.2)***
* *да ограничават движението на моторни превозни средства или на определени категории моторни превозни средства и/или на определени екологични групи моторни превозни средства на територията на съответната община и/или в създадени и въведени зони с ниски емисии на вредни вещества.* ***(чл.28а, ал.3)***

Зоните с ниски емисии на вредни вещества могат да се въвеждат чрез налагане на мерки, забрани, такси и ограничения, включително на мерките по ал. 1, т. 2 и 3 от ЗЧАВ **(чл.28а, ал.2)**

Зоните с ниски емисии, могат да бъдат включени в програмите за КАВ, в оперативните планове по чл. 30 и/или, както и в наредба на общинския съвет при спазване на разпоредбите на ЗЧАВ и подзаконовите нормативни актове по неговото прилагане. (**чл. 28а, ал.3**)

С наредбата на общинските съвети могат да бъдат определят условията и реда за прилагане на ЗНЕ: **(чл. 28а, ал.4**):

1. обхват, граници, времева рамка и условия за въвеждане за въвеждане на ЗНЕ;

2. навлизане и движение на моторни превозни средства в зоните с ниски емисии на вредни вещества;

3. ограничаване употребата на определени видове горива или уреди за отопление, включително в границите на създадени и въведени зони с ниски емисии на вредни вещества;

4. осъществяване на контрол относно спазване на приети и/или наложени мерки, забрани и ограничения, включително чрез използване на автоматизирани технически средства или системи, и за налагане на глоби и имуществени санкции при установяване на нарушения.

При осъществяването на контрол и управление на дейностите свързани с чистотата на въздуха, включително относно спазване на мерките, забраните и ограниченията, приети и/или наложени съгласно чл. 28а, кметовете на общини или оправомощени от тях длъжностни лицамогат да използват автоматизирани технически средства или системи и/или други технически средства за контрол, и имат право на достъп до данни от съответните регистри, водени от Министерството на вътрешните работи и Изпълнителна агенция "Автомобилна администрация". **(чл. 19, ал. 6)**

***Б.3. ПОДЗАКОНОВИ НОРМАТИВНИ АКТОВЕ***

С цел постигане на пълно транспониране на Пакета за чист въздух в ЕС, ЗЧАВ се подкрепя от набор от подзаконови нормативни актове и наредби. Голяма част от тези подзаконови нормативни актове са фокусирана върху конкретни дейности (напр. изграждане и експлоатация на обекти с източници на емисии, съхранение, товарене и разтоварване на бензини и др.) Няколко от подзаконовите нормативни актове обаче засягат пряко въпросите, свързани с планирането на качеството на въздуха на местно ниво:

1. ***Наредба №7 от 3.05.1999 г. относно оценката и управлението на качеството на атмосферния въздух*** *(ДВ бр. 45/1999г., в сила от 01.01.2000г.)* ***-*** *Наредбата урежда условията, реда и начина за оценка и управление качеството на атмосферния въздух (КАВ), като осигурява:*

* *Провеждане на държавни политики по оценка и управление на КАВ в съответствие с чл. 19 от Закона за чистотата на атмосферния въздух (ЗЧАВ), в това число – подобряване на КАВ в районите, в които е налице превишаване на установените норми и поддържането му в останалите райони;*
* *Достоверна, представителна, своевременна и точна оценка на КАВ върху територията на страната, извършена от системата за наблюдение и контрол по чл. 20 ЗЧАВ;*
* *Единство и създаването на функционирането на системи за наблюдение и контрол на КАВ, включително в методите и средствата за измерване и обработка на първична информация съгласно чл. 21, ал.2 ЗЧАВ;*
* *Събиране и съхранение на съответната информация за КАВ, включително нейното предоставяне на населението и осигуряване достъп на обществеността до нея, съгласно чл. 23 ЗЧАВ.*

1. ***Наредба №12 от 15.07.2010 г. относно пределно допустимите стойности за серен диоксид, азотен диоксид, фини прахови частици, олово, бензен, въглероден окис и озон в атмосферния въздух*** *(ДВ бр. 58 от 30.07.2010 г., посл. изм. и доп. ДВ. бр. 79 от 8 Октомври 2019г*.) *-**С наредбата се уреждат: установяване на норми на нивата (концентрациите) на серен диоксид, азотен диоксид, фини прахови частици (ФПЧ), олово, бензен, въглероден оксид и озон в атмосферния въздух; установяването на алармени прагове за серен диоксид, азотен диоксид и озон, както и информационен праг за озона; установяването на единни методи и критерии за оценка на нивата на серен диоксид, азотен диоксид, ФПЧ, олово, бензен, въглероден оксид и озон в атмосферния въздух, включително регистрирането, обработката и съхранението на резултатите и данните от извършената оценка съгласно Наредба №7 от 1999 г. за оценка и управление на качеството на атмосферния въздух (ДВ., бр. 45 от 1999г.); подобряване на качеството на атмосферния въздух (КАВ) в районите, в които е налице превишаване на установените норми на серен диоксид, азотен диоксид, фини прахови частици (ФПЧ), олово, бензен, въглероден оксид и озон и поддържането му в останалите райони, включително намаляване нивата на озон в атмосферния въздух чрез договарянето и прилагането на трансгранични мерки за целта; предоставянето на населението на съответна информация за нивата на серен диоксид, азотен диоксид, ФПЧ, олово, бензен, въглероден оксид и озон в атмосферния въздух, вкл. осигуряването на обществен достъп до нея, съгласно чл. 23 от Закона за чистотата на атмосферния въздух (ЗЧАВ).*
2. ***Наредба №14 от 23. 09. 1997г. за нормите за пределно допустими концентрации на вредни вещества в атмосферния въздух на населените места*** *– (ДВ, бр. 88 от 03.10.1997г., изм. ДВ. бр. 42 от 29.05.2007г.) Наредбата урежда пределно допустимите концентрации на вредни вещества в атмосферния въздух на населените места, регистрирана за определен период от време, които трябва да не оказва нито пряко, нито косвено вредно въздействие върху организма на човека, включително последствия за настоящото и бъдещото поколение, и да не намаляват неговата работоспособност, самочувствие и дълголетие.*

*Пределно допустимите концентрации на вредните вещества в атмосферния въздух на населените места се определят като максимално еднократна, средноденонощна и средногодишна концентрация съгласно приложение № 1 на Наредбата.*

*4.)* ***Наредба за изискванията за качеството на твърдите горива, използвани за битово отопление, условията, реда и начина за техния контрол*** *(Приета с ПМС № 22 от 17.02.2020 г., Обн. ДВ. бр.15 от 21 Февруари 2020 г.)*

*Наредбата въвежда изисквания относно техническите нормите за съдържание на обща сяра, пепел и обща влага, на които трябва да съответстват въглищата и брикетите, използвани за битово отопление, пуснати, предоставени на пазара, пакетирани, етикетирани и разпространявани в Република България.*

*Наредбата урежда изисквания за видът на опаковката, условията и реда за контрол на качествата на твърдите горива при тяхното пускане, предоставяне на пазара, включително в обектите за продажба на населението. Твърдите горива могат да се пуснат на пазара, предоставят на пазара и/или разпространяват само ако отговарят на изискванията за качество, съгласно наредбата. Приложение №3 на Наредбата определя критерии за качество на твърдите горива (въглища), а Приложение №4- изискванията за качество на брикети от въглища.*

*Разработването на наредба, с която се въвеждат изисквания за качеството на твърдите горива (въглища и брикети), използвани от населението за битово отопление, е една от приложимите мерки на национално ниво за ограничаване на емисиите на фини прахови частици (ФПЧ10) и серен диоксид през зимния период. Освен подобряването на качеството на въздуха, Наредбата е изготвена е в изпълнение на Решение на Съда на Европейския съюз С-488/15 от 5 април 2017г., с което България бе осъдена за неспазване на нормите за качество на атмосферния въздух по показател ФПЧ10. Тя е заложена и в приетата през месец юни, 2019г. от Министерския съвет Национална програма за подобряване качеството на въздуха за периода 2018 - 2024г.*

*Наредба е разработен на основание чл.8а от Закона за чистотата на атмосферния въздух, като основната цел е подобряване на качеството на атмосферния въздух и защита здравето на населението чрез въвеждане на изисквания за качество на твърдите горива.*

*Очакваните резултати от прилагането на Наредбата са:*

* *Ограничаване замърсяването на атмосферния въздух с фини прахови частици и серен диоксид от използването на твърди горива за битово отопление с високо съдържание на пепел и сяра, и защита здравето на населението;*
* *Предотвратяване на възможността за налагане на финансови санкции на страната във връзка с решението на Съда на ЕС по дело С-488/15;*
* *Намаляване на емисиите на фини прахови частици и серен диоксид, с оглед изпълнение на поетите национални ангажименти за намаляване на емисиите на определени замърсители на въздуха, съгласно Директивата за националните тавани за емисии (2016/2284/ЕС).*

*5.) Наредба № 6 от 7 октомври 2019 г. за изискванията и контрола върху дървесината, която се използва за битово отопление*

*С наредбата се определят изисквания към дървесината, използвана за битово отопление, условията и реда за осъществяване на контрол при използване на дървесина за битово отопление, както и реда за предоставяне на информация от РИОСВ за нивата на фини прахови частици в атмосферния въздух.*

*Тук следва да отбележим, че разпоредбите на наредбата се прилагат в общини или части от тях, на чиито територии са регистрирани превишения по показател фини прахови частици (ФПЧ10) на средногодишната норма или на допустимия за годината брой превишения на средноденонощната прагова стойност. В тази връзка с решение на общинския съвет ще можете да определите териториалният обхват за прилагане на наредбата на територията на общината.*

*Наредбата не се прилага в случаите, когато нивата на ФПЧ10 на територията на общината са в норма в три последователни календарни години.*

*Съгласно наредбата, дървесината използвана за битово отопление, трябва да отговаря на определени изисквания в т.ч. да е суха; да не е обработвана с бои, лакове, смоли и лепила; да не е импрегнирана или да е претърпяла друга химична обработка; да не е свързана/примесена с други вещества и материали, включително текстил, пластмаси, гуми или други петролни продукти.*

***Б.4. РЪКОВОДСТВА, ИНСТРУКЦИИ и МЕТОДИКИ***

1. ***Инструкции за разработване на програми за намаляване на емисиите и достигане на установените норми за вредни вещества, в райони за оценка и управление качеството на атмосферния въздух, в който е налице превишаване на установените норми*** *- утвърдена със Заповед №РД – 996/20.12/2001г. на МОСВ. Тази инструкция определя реда и начина за разработване на програми за намаляване на емисиите и достигане на нормите за вредни вещества в атмосферния въздух, установени на основание чл.6, ал.1 от Закона за чистотата на атмосферния въздух, Наредба №8/99г. (ДВ бр. 46/99) за норми за озон в атмосферния въздух, Наредба №9/99 (ДВ бр.46/99г.) за норми за серен диоксид, азотен диоксид, ФПЧ и олово в атмосферния въздух, Наредба №14/97 (ДВ бр.88/97) за норми за пределно допустимите концентрации на вредни вещества в атмосферния въздух на населените места.  
   Разработването на програмите се извършва при регистрирано превишаване на установените норми за нивата на един или няколко замърсители в даден район за оценка и управление на качеството на атмосферния въздух.*

*Инструкцията включва:*

* *Редът и условия за разработване на програмите за КАВ;*
* *Основните етапи при разработването на програмите за КАВ;*
* *Информацията, която трябва да се включи в програмите за КАВ;*
* *Анализ на причините за съществуващото КАВ;*
* *Формулиране на мерки и/или проекти за подобряване на КАВ.*

1. ***Инструкция за предварителна оценка на качеството на атмосферния въздух*** *- утвърдена със Заповед №РД-76/07.2002 . на Министерство на околната среда и водите*

*Инструкцията се отнася до предварителната оценка на качеството на атмосферния въздух (КАВ), извършвана от компетентните органи по чл.19 от Закона за чистотата на атмосферния въздух (кметове на общини и общински съвети чрез извършване на дейности по чл. 27, 28а, 29 и 30) в съответствие с разпоредбите на чл.9 на Наредба №7 от 1999г. за оценка и управление КАВ. Предварителната оценка на КАВ се извършва в райони за оценка и управление (РОУ), за които не са налице необходимите достоверни резултати и данни за нивата на съответните замърсители в тях, осигуряващи прилагането на разпоредбите на чл. 8 от Наредба №7 за оценка и управление КАВ.*

1. ***Наръчник по оценка и управление на качеството на атмосферния въздух на местно ниво за SO2, PM10, Pb и NO2, разработен в рамките на съвместен проект по Програма ФАР 1999г. за административно изграждане (с Немското министерство на околната среда) -*** *Целта на наръчника е да бъде допълнителен източник на информация по управление качеството на атмосферния въздух за замърсителите от Директива 2008/50/ЕС. Наръчникът е допълнение на “Инструкцията за разработване на програми за намаляване на емисиите и достигане на установените норми за вредни вещества в районите за оценка и управление на качеството на атмосферния въздух, в които е налице превишаване на установените норми”.* *Акцентът в наръчника пада само върху управлението на КАВ на местно ниво. Не е включено управление на КАВ на регионално и национално равнище.*
2. ***Ръководство за Разработване на Програми за Качеството на Атмосферния въздух, разработено в резултат от проект: “Трансфер на знания относно прилагането на Директива 2008/50/ЕО в България: разработване, изпълнение, оценяване и адаптиране на програмите за качество на въздуха и мерки, заложени в тях”* *–*** *В контекста на немско-българското двустранно сътрудничество, Федералното министерство на околната среда, опазването на природата, строителството и ядрената безопасност на Федерална Република Германия (BMUB) и Федералната Агенция по Околна среда (UBA) планират да подпомогнат с проект България в подобряване на своето ниво на познания и капацитет относно разработването на програми за качеството на въздуха. Целта на проекта „Трансфер на знания относно прилагането на Директива 2008/50/EО в България: разработване, изпълнение, оценяване и адаптиране на програми за качество на въздуха и мерките, заложени в тях” е трансферът на знания и улесняване на съответните служители на Министерството на Околната среда и водите (МОСВ), регионалните инспекции по околна среда и води (РИОСВ) и българските общини в подобряване на съществуващи програми за качество на въздуха. Ръководство представя списък на важните работни стъпки и техните съответни позовавания в Директива 2008/50/EО на Европейския парламент и на Съвета от 21 май 2008 г. относно качеството на атмосферния въздух и за по-чист въздух в Европа, които са съществена основа на една съдържателно издържана програма за качество на атмосферния въздух. Като пример в Ръководството се представят методите за изчисляване на емисиите от транспортния сектор и битовото отопление. Към ръководството е приложен обстоен лист с възможни мерки, който следва да е предмет на съответната преценка в програмата за качество на атмосферния въздух.*

***Б.5. СТРАТЕГИЧЕСКИ ДОКУМЕНТИ***

* 1. ***Национална програма за подобряване качеството на атмосферния въздух (2018-2024г.),*** *приета с Решение №334 на Министерски съвет на 07.06.2019г. – разработването на програмата е извършено посредством договор за консултантски услуги между Световната банка и Министерство на околната среда и водите (МОСВ). Поради неспазване на нормите за качество на въздуха, правителството на България понастоящем е обект на процедура по нарушение пред Съда на ЕС. По-специално, това се отнася до двадесет и осем общини, в които се наблюдава неспазване на изискванията на директивата за по-чист въздух за Европа (директива CAFE) по отношение на ФПЧ10. В програмата е направен преглед на резултатите от мониторинга на качеството на въздуха на общините, които не са отговаряли на директива CAFE в някакъв момент в периода 2011-2016г. Прегледа показва, че основния проблем за българските общини е броят на дните, в които средноденонощната норма от 50 µg/m3 е превишена. Поради тази причина, в програмата са заложени мерки, които да бъдат изпълнени до края на 2024г., за да се постигне съответствие с изискванията на директивата за по-чист въздух за Европа по отношение на нивата на ФПЧ10.*

*Предложени са четири мерки за намаляване на емисиите на ФПЧ10 от битовото отопление: те се отнасят до вида гориво, качествата на горивата и технологиите, които се използват за преобразуване на енергия от горивата в полезна топлина. В областта на транспорта са предложение две мерки за намаляване на емисиите на ФПЧ10: подобряване на качеството на периодичните технически прегледи, както при първоначална регистрация на автомобила, така и по време на нормалната му употреба, комбинирани със санкции.*

* 1. ***Национална програма за контрол на замърсяването на въздуха (2020-2030г.)****, приета с Решение на Министерски съвет от 13.09.2019г. – програмата е изготвена от екип на Световната банка за оказване на консултантска помощ на Министерство на околната среда и водите в България. В програмата са разгледани възможни политики за спазване на ангажиментите за намаляване на емисиите на България, които са насочени към отраслите: битово отопление, сухопътен транспорт и селско стопанство.*

*Националната програма за контрол на замърсяването на въздуха включва всички обсъждани политики, които биха спомогнали за спазване на ангажимента за намаляване на емисиите. Избраните политики и мерки изцяло съответстват на установените планове и програми в други области, като настоящата Национална енергийна стратегия, прогнози на емисиите на България за парниковите газове, Програма за климатичните промени и Закона за енергийна ефективност.*

1. **ПРАВОМОЩИЯ И ЗАДЪЛЖЕНИЯ НА ОБЩИНИТЕ ЗА ПОДОБРЯВАНЕ И ОПАЗВАНЕ НА АТМОСФЕРНИЯ ВЪЗДУХ**

**ЗАКОН ЗА ОПАЗВАНЕ НА ОКОЛНАТА СРЕДА**

Правомощията и задълженията на местната власт по отношение опазване и подобряване на КАВ, съгласно ЗООС са разписани към чл. 15, ал. 1 и се свеждат до:

1. Информират населението за състоянието на околната среда, съгласно изискванията на закона.

2. Разработват и контролират заедно с другите органи планове за ликвидиране последствията от аварийни и залпови замърсявания на територията на общината.

5. Организират и контролират чистотата, поддържането, опазването и разширяването на селищните зелени системи, биологичното разнообразие, ландшафта и природното и културното наследство в тях.

6. Определят и оповестяват публично лицата, отговорни за поддържането на чистотата на улиците, тротоарите и други места за обществено ползване, и контролират изпълнението на техните задължения.

7. Организират дейността на създадени с решение на Общ. съвет екоинспекции, включително на обюествени начала, които имат право да съставят актове за установяване на административни нарушения.

8. Определят длъжностни лица, които имат право да съставят актове за установяване на административни нарушения по реда на ЗООС.

9. Осъществяват правомощията си по специални закони в областта на околната среда.

10. Определят лицата в общинската администрация, притежаващи професионалната квалификация за осъществяване на дейностите по управление на околната среда.

Съгласно ЗООС (чл. 79, ал. 1), кметовете на общини разработват и програми за опазване на околната среда за съответната община в съответствие с указания на Министъра на ОСВ.

* 1. Програмите обхващат период на изпълнение не по-малък от 3 години.
  2. Териториалните административни звена към съответните министерства и държавни агенции, които събират и разполагат с информация за околната среда, подпомагат разработването на програмите чрез участие на свои експерти и предоставяне на информация.
  3. При разработването, допълването и актуализирането на програмите се привличат и представители на неправителствени организации, на фирми и на браншови организации.
  4. Програмите се приемат от общинските съвети, които контролират изпълнението им.
  5. Кметът на общината ежегодно внася в общинския съвет отчет за изпълнението на програмата за околна среда, а при необходимост - и предложения за нейното допълване и актуализиране.
  6. Отчетите по изпълнение на програмите се представят за информация и в РИОСВ.

Общинската програма за опазване на околната среда е стратегически документ, които определя цялостната визия, намерения и възможности на общината по отношение на всеки от факторите и компонентите на околната среда. В тази връзка следва да отбележим, че мерките в Програмата за опазване на околната среда (ПООС) следва да бъдат внимателно подбрани и формулирани, тъй като в бъдеще те ще се явяват финансов инструмент за осигуряване на средства за реализиране на мерки и дейности в областта на околната среда (чл. 80).

Друга важна информация, която смятаме за полезна е, че ЗООС създаде един допълнителен източник на приходи за общинските бюджети в резултат от реализиране на мерки по приоритетите, определени в ОПООС (чл. 65). Известно е, че приходи, глоби и санкции по закона, налагани от кметовете на общини, постъпват по бюджета на съответната община. Осемдесет на сто от санкциите за увреждане или замърсяване на околната среда над допустимите норми по чл. 69 постъпват по бюджета на общината, на чиято територия се намира санкционираният субект. Тези приходи, както и приходите от глоби за нарушаване на наредбите, приемани от общинските съвети във връзка с опазването на околната среда, могат да се изразходват за екологични проекти и дейности по приоритети, определени в ОПООС.

ЗООС предвижда също задължение за местните власти, ежегодно с приемането на общинския бюджет, по предложение на кмета на общината да определят средства за изпълнение на приоритетни екологични проекти и дейности, включени в общинските програми за опазване на околната среда. Редица специални закони в областта на околната среда също предвиждат възможности за финансиране на дейности, свързани с изпълнение на ангажиментите на общините за опазване на околната среда, респективно за опазване на КАВ (Закон за чистотата на атмосферния въздух (ЗЧАВ), Закона за водите (ЗВ), Закона за управление на отпадъците (ЗУО) и др.

**ЗАКОН ЗА ЧИСТОТАТА НА АТМОСФЕРНИЯ ВЪЗДУХ**

Законът за чистотата на атмосферния въздух определя специфичните разпоредби за управление и планиране на качеството на атмосферния въздуха както на национално, така и на местно/общинско ниво. Съгласно последните изменения и разпоредби на ЗЧАВ (*ДВ, бр. 18 от 2 Март 2021 г)*, основните делегирани права и отговорности на местната власт по отношение подобрение и опазване на КАВ са:

**Разработване, прилагане и изпълнение на Програми за качеството на атмосферния въздух (ПКАВ)**

Програмите за КАВ по чл. 27 от ЗЧАВ (ПКАВ) са основният регулаторен инструмент, чрез който се управляват дейностите и мерките по намаляване на замърсяването на атмосферния въздух. Обръщаме внимание, че програмите за качеството на атмосферния въздух не се разработват непременно за всяка община, а само случаите, когато общата маса на емисиите довежда до превишаване на нормите за вредни вещества (замърсители) в атмосферния въздух.

В съответствие с чл.37, ал.4 от Наредба 12/2010 г. в районите, в които е налице превишаване на установените норми за повече от един замърсител, се изготвят комплексни програми за достигане на установените норми за всеки отделен замърсител. Програмите включват цели, мерки, етапи и срокове за тяхното постигане; организации и институции, отговорни за тяхното изпълнение; средствата за обезпечаване на програмите; система за отчет и контрол; и система за оценка на резултатите.

Към настоящият момент общините в България с проблемно КАВ имат натрупан опит в разработването на програми за подобряване качеството на атмосферния въздух в съответствие с изискванията на чл. 27 от ЗЧАВ. Програмите за КАВ са фактическия резултат от процеса на планиране, управление и подобрение на КАВ. В този смисъл, тяхното изготвяне следва логиката и стъпките, характерни при определяне на общата политика и разработване на програми и планови документи в която и да е област и/или сектор на местното развитие.

Програмите се съобразяват с нормативната уредба в областта, и по-специално с изискванията на:

* Наредба №11/14.5.2007г. за норми за арсен, кадмий, живак, никел и полициклични ароматни въглеводороди в атмосферния въздух;
* Наредба №12/15.07.2010г. за норми за серен диоксид, азотен диоксид, фини прахови частици, олово, бензен, въглероден оксид и озон в атмосферния въздух;
* Изискванията на Инструкция за разработване на програми за намаляване на емисиите и достигане на установените норми за вредни вещества, в районите за оценка и управление на КАВ, в които е налице превишаване на установените норми
* Ръководство за разработване на програми за качеството на атмосферния въздух, изготвен в резултат от проект „Трансфер на знания относно прилагането на Директива 2008/50/EО в България: разработване, изпълнение, оценяване и адаптиране на програмите за качество на въздуха и мерките, заложени в тях“.
* Национална програма за подобряване качеството на атмосферния въздух (2018-2024г.)

Общинската програма за подобряване и управление на КАВ е един от най-важните инструменти за прилагане на законодателството на местно ниво за общините с проблемно КАВ. Наличието на този стратегически документ, помага на общините да структурират и планират своите намерения за подобрение в краткосрочен, средносрочен и дългосрочен период, като ги обвържат с конкретни мерки, срокове за изпълнение, източници на финансиране, отговорни лица и показатели за наблюдение на изпълнението на заложените цели и мерки.

ПКАВ се разработват в съответствие със съдържанието на Приложение № 15 към чл. 38, ал.1 и чл. 40, ал. 2 от Наредба № 12 от 15 юли 2010 г. за норми за серен диоксид, азотен диоксид, фини прахови частици, олово, бензен, въглероден оксид и озон в атмосферния въздух, както и с Инструкциите за разработване на програми за намаляване на емисиите и достигане на твърдените норми за вредни вещества в районите за управление и оценка на качеството на атмосферния въздух, в които е налице превишаване на установените норми, утвърдени от Министерство на околната среда и водите (МОСВ), със Заповед № №РД-996/20.12.2001 г

Тук следва да обърнем внимание, че от 2018 г. програмите за КАВ се съобразяват и с целите, предвижданията и мерките на Националната програма за подобряване качеството на атмосферния въздух 2018 – 2024 г., както и с Ръководството за разработване на програми за качеството на атмосферния въздух, изготвен в резултат от проект *„Трансфер на знания относно прилагането на Директива 2008/50/ЕО в България: разработване, изпълнение, оценяване и адаптиране на програмите за качество на въздуха и мерките заложени в тях.*

**Отделните етапи при разработката на програмите за КАВ най-общо включват:**

***а.) Предварителна подготовка***

Като начален етап от подготовката на програмата е необходимо кмета на община да вземе решение за административния подход за изготвянето ѝ – от общинската администрация и/или външен консултант избран по реда на ЗОП. Който и подход да изберете е необходимо кмета на вашата общината да назначи със своя заповед експертна работна група от общинската администрация, която да има отговорност за организация и координация на дейностите по разработване на програмата. В работната група могат да бъдат включени и външни за администрацията експерти.

***б.) Консултации с обществеността и заинтересованите органи***

Процеса на консултиране протича паралелно с изготвянето на програмата, като за целта още в началния етап от изготвяне на програмата е необходимо да изготвите схема и график за консултациите, като проведе консултации както в процеса на изготвяне, така и при финализиране на проекта на програмата. Консултирането на обществеността при изготвянето на общинската програма за КАВ е от особено значение, тъй като повишава информираността на жителите по въпросите, свързани с управлението и подобряването на КАВ и дава възможност на заинтересованите лица да участват с идеи и предложения в тази област. Най-подходящ начин за информиране на широката общественост е чрез обособяване на самостоятелен раздел на интернет страницата на общината, където може да се публикува първоначална информация за проекта, начална и крайна дата за изпълнение на договора, очаквани резултати, източници на финансиране и др. релевантна информация по ваша преценка.

Друга задължителна стъпка при разработването на програмата е провеждането на обществено консултации на етап преценка необходимостта от изготвяне на екологична, съгласно *Наредбата за условията и реда за извършване на екологична оценка на планове и програми (Наредба за ЕО).* Съгласно чл. 19 от Наредбата за ЕО, в ролята си на възложител следва да организирате консултации с обществеността, заинтересованите органи и трети лица, които има възможност да бъдат засегнати от програмата през различните фази на нейната подготовка. В случай на поставено решение от компетентния орган по околна среда (съответните РИОСВ) да бъде изготвен доклад за екологична оценка, съгласно чл. 19а от Наредбата за ЕО е необходимо да извършите консултации по изготвеното задание и схема за провеждане на консултациите, а в последствие (чл. 20 от Наредбата за ЕО) да публикувате: съобщение за провеждане на консултации, осигуряване на място с публичен достъп и време за запознаване с доклада за ЕО, проекта на програмата и всички приложения към тях; лице с необходимата професионална квалификация, което да предоставя допълнителни устни разяснения; място и срок за изразяване на становища.

***в )*** ***Изготвяне на ПКАВ***

Обхвата и съдържанието на програмата за подобряване на КАВ се изготвя в съответствие със съдържанието на Приложение № 15 към чл. 38, ал.1 и чл. 40, ал. 2 от *Наредба № 12 от 15 юли 2010 г. за норми за серен диоксид, азотен диоксид, фини прахови частици, олово, бензен, въглероден оксид и озон в атмосферния въздух.*

При разработването на Програмата се взимат в предвид насоките дадени в *Ръководство за разработване на програми за качество на атмосферния въздух*, изготвено в резултат от проект „Трансфер на знания относно прилагането на Директива 2008/50/EО в България: разработване, изпълнение, оценяване и адаптиране на програмите за качество на въздуха и мерките, заложени в тях“, както и целите, мерките и предвижданията на *Национална програма за подобряване качеството на атмосферния въздух (2018-2024*г.).

Този етап, условно може да бъде разделена на следните подетапи, чието изпълнение води до финализиране на ПКАВ, в съответствие със законодателната уредба в областта:

* *Набиране на наличната информация, отнасяща се до процеса на оценка и управление на КАВ;*
* *Проучване и анализ на пълнотата на наличната информация.*
* *При необходимост, набиране и анализ на необходимата допълнителна информация, отнасяща се до оценката и управлението на КАВ*
* *Комплексна оценка на КАВ в района за оценка и управление;*
* *Анализ на причините за превишаване на нормите за КАВ*
* *Анализ на вече планираните и/или прилагани мерки за подобряване на КАВ*
* *Дисперсионно моделиране на разпространението на замърсяването и приноса на отделните източници на емисии, извършено за определената базова година., включително анализ на резултатите от моделирането;*
* *Формулиране на мерки и/или проекти за подобряване на КАВ в краткосрочна, средносрочна и дългосрочна перспектива в план за действие към програмата.*
* *Прогнозно моделиране на въздействието на мерките върху нивата на атмосферните замърсители за целевата (крайна) година на програмата, въз основа на разработения сценарий за постигане на нормите;*
* *Прогнозно моделиране на въздействието на мерките върху нивата на атмосферните замърсителите за междинна година.*
* *Определяне и използване на количествени показатели за въздействието на бъдещите мерки върху нивата на замърсителите/намаление на годишните емисии в резултат на приложената мярка (тона/година)*
* *Определяне на прогнозни разходи и източници на финансиране за реализация на мерките в плана за действие към програмата*
* *Изготвяне на предварителен вариант на програмата за КАВ и съгласуване със съответната РИОСВ, заинтересованите лица и екологични организации или движения.*
* *Изготвяне на окончателен вариант на програмата за КАВ*.

Обръщаме внимание, че при формулиране на мерките заложени в ПКАВ е препоръчително, същите да бъдат в синхрон с времевия хоризонт на Националната програма за подобряване качеството на атмосферния въздух (НПКАВ 2018 – 2028 г.), *приета с Решение №334 от Министерския съвет от 07.06.2019 г*. Препоръчително е в програмата за КАВ, мерките да бъдат структурирани, така че в най-кратък срок да доведат до постигане на нормите за КАВ.

От друга страна е важно да отбележим, че в ПКАВ следва да се планират адекватни мерки към местните условия, които да са от компетенциите на общинските власти и чието формулиране, може да се счита за основание за финансирани на проекти и дейности за подобряване и опазване на КАВ от държавния бюджет и др. структурни и европейски фондове. Мерките в ПКАВ следва да бъдат финансово подсигурени, така че да можете да идентифицирате в кои райони на вашата общината ще се изпълняват и какъв ще бъде техният общ финансов ресурс.

***г) Екологична оценка и оценка на съвместимостта***

Към този етап се включва подготовката на информация за провеждане на процедура по екологична оценка и оценка на съвместимостта с предмета и целите за опазване на защитените зони, по реда на Закона за опазване на околната среда (ЗООС) и Закона за биологичното разнообразие (ЗБР). Процедурата по екологична оценка е регламентирана в Наредбата за ЕО, и включва следната последователност:

1. Уведомяване на компетентния орган за определяне на приложимата процедура по ЕО;
2. Преценяване на необходимостта от ЕО;

При поставено решение от компетентния орган „*да се извърши екологична оценка*“ на ПКАВ се изготвя:

1. Задание за обхвата и съдържанието на доклада за ЕО и схема за провеждане на консултации в съответствие с изискванията на чл. 19а от Наредбата за ЕО;
2. Изготвяне на доклад за ЕО и доклад за оценка степента на въздействие (при необходимост);
3. Провеждане на консултации с обществеността, заинтересованите органи и трети лица, които има вероятност да бъдат засегнати от програмата по реда на чл. 20 от Наредбата за ЕО;
4. Отразяване резултатите от проведените консултациите по Доклада за ЕО;
5. Издаване на становище по ЕО от компетентния орган (РИОСВ);
6. Наблюдение и контрол при прилагането на Програмата.

Посочените по-горе дейности или онези от тях, които са приложими според конкретния случай се съвместяват с етапите, през които преминава процедурата по изготвяне и одобряване на програмата, при спазване на следните условия:

1. Екологична оценка се извършва едновременно с изготвянето на програмата и становището по нея, съответно решение, с което се преценява да не се извършва ЕО се издава преди одобряването на програмата.
2. Документацията, която се изисква за извършване на ЕО по реда на наредбата, може да се допълва съобразно съответния специален закон за плана/програмата.

***д.) Приемане на общинската програма за КАВ***

В този етап се приема окончателния вариант на програма, като е възможно тя да бъде допълнена в резултат на проведените консултации по екологична оценка и оценка на съвместимостта и обществените консултации, и се внася от кмета на общината в общинския съвет за разглеждане и приемане. Програмата се приема с решение на общинския съвет и се публикува на интернет страницата на общината.

***е.) Отчитане на общинската програма за КАВ***

Кметът на общината е длъжен ежегодно да края на месец март да информира общинския съвет и съответната РИОСВ за изпълнението на мерките от програмата за предходната календарна година. Годишният отчет за изпълнение на програмата се публикува на интернет страницата на общината с цел информирането на гражданите и бизнеса.

**1. Задължения на общините, съгласно ЗЧАВ**

В ревизиран вариант и Съгласно ЗЧАВ, представяме задълженията на местните власти, ангажирани с планирането, изготвянето и реализацията на Програмата за КАВ:

* + 1. Кмета на общината разработва ПКАВ, която се приема от общинския съвет. ПКАВ трябва да обърнат внимание на лошото качество на въздуха, като идентифицират подходящ набор от мерки, които да бъдат приложени и финансово подсигурени;
    2. Кмета на общината ежегодно до 31 март внасят в общинския съвети отчет за изпълнението на програмата за предходната календарна година. Екземпляр от отчета се представя в съответната РИОСВ.
    3. Отчетът за изпълнение на програмата се публикува на интернет страницата на общината след одобрение от общинския съвет.
    4. Програмите може да се коригират в случаите, когато са се променили условията, при които са съставени.

Важно е да се отбележи, че ако ПКАВ не бъде разработена в законоустановения срок; мерките от програмата не се изпълняват ефективно и/или не водят до достатъчно намаление на броя на превишенията на норми за вредни вещества, кмета на общината носи персонална финансова отговорност.

* с глоба от 2000 до 5000 лв. се наказва кмета на общината, който не разработи програма за КАВ срока определен съгласно Наредба №7 за оценка и управление на качеството на атмосферния въздух;
* с глоба от 1000 до 5000 лв. се наказва кмета на общината, който не внесе отчет за изпълнение на Програмата в срок до 31 март.
* с глоба от 1000 до 5000 лв. се наказва кмета на общината или длъжностно лице, които не изпълняват задълженията си задълженията си по организиране на изпълнението на мерките в програмата;
* с глоба от 5 000 до 10 000 лв. се наказва кмета на общината, в случаите че няма намаление на регистрирания брой превишения на нормите за вредни вещества и/или на средногодишните нива на замърсителите и това се дължи на действие или бездействие от негова страна, в рамките на компетенциите му.

При повторно нарушение глобите се налагат в двоен размер.

**2.Създаване на зони с „ниски емисии“ (ЗНЕ)**

Последните изменения в Закона за чистотата на атмосферния въздух от месец март 2021 г., предоставят на местната власт по-големи правомощия за справяне с наднорменото атмосферно замърсяване, посредством създаването на т.нар „зони с ниски емисии“. Възможността за въвеждане на зоните с „ниски емисии“ влиза в сила от 2022 г., като се предвижда в тях да се въвеждат временни забрани за ползването на определен вид горива и/или забрани за обществено ползване на пътища, участъци от пътища или определени зони от пътната мрежа. Очаква се това да доведе до ограничаване на емисиите от определен вид източник (напр. битово отопление или автотранспорт), както и концентрациите на фини прахови частици в градовете в дните със завишени нива на замърсители в атмосферния въздух.

Според приетите текстове на закона, при осъществяването на контрол, включително по спазване на мерките и забраните, кметовете на общини или оправомощени от тях длъжностни лица ще могат да използват и автоматизирани технически средства и системи или други технически средства, както и ще имат достъп до данни от регистри, водени от Министерството на вътрешните работи и Министерството на транспорта, информационните технологии и съобщенията (чл.19, ал.6 от ЗЧАВ).

Предвижда се зоните с ниски емисии да могат да бъдат въвеждани във всяка община, която има проблеми с качеството на въздуха, като това не поставя ограничения ЗНЕ да имат едни и същи характеристики във всички общини.

С измененията на ЗЧАВ се цели да бъде въведен децентрализиран подход, с който ще се предостави възможност на всяка община да извършва самостоятелен анализ, съобразно местните условия, посредством които да определи дали е налице необходимост от създаване на „зони с ниски емисии“, какъв да е обхватът на зоните, какви да са границите на създадените зони, както и за какво време ще се прилагат мерките и ограниченията в ЗНЕ за постигането на резултати във връзка с качеството на въздуха.

Предвид факта, че към настоящият момент в България съществува неяснота относно създаването на ЗНЕ в следващите страници сме се опитали максимално да улесним представата ви за функционирането на ЗНЕ на база проучване на добрите европейски практики в тази област и по-конкретно при създаването на ЗНЕ, ограничаващи МПС или определени МПС.

Макар, че създаването на ЗНЕ не е задължително да се въведе във всяка община е препоръчително, те да бъдат въведени в големите общини, които имат проблеми с КАВ и по-конкретно проблеми свързани с непрекъснатото нарастване на броя МПС (пример София и общини с райониране). Принципът на ЗНЕ, е че забранява навлизане МСП или на определени МПС – напр. тежкотоварни автомобили и леки автомобили с еврокатегория Euro 1 или преди въвеждането Euro 1, тъй като най-често това са автомобили на възраст по-голяма от 15 – 20 години. Навлизането на тези автомобили не е непременно ограничено, но за да влезнат в зоната е необходимо собствениците на МПС с категория Euro 1 или преди Euro 1 да заплатят определена такса. Преди обаче да бъдат въведени тези изисквания е необходимо да бъде подобрен състава и честотата на преминаване на градския транспорт, предвид факта, че се очаква да се увеличи неговата натовареност.

Важно е да се отбележи, че преди въвеждането на тези зони е необходимо да прецени дали е икономически изгодно за вашата община, тъй като създаването ЗНЕ изисква предварителна инвестиция и проучвания (напр. проучвания за социална поносимост, състав на автомобилния парк, методи за контрол при влизане в зоната, брой инспектори и др.). За ограничаване при навлизане в зоната, някой европейски държави са въвели цветни стикери (всеки стикер указва категория на МПС), чието закупуване може да е еднократно, седмично, месечно или годишно. При липсата на цветен стикер инспекторите могат да налагат глоби, съгласно договореностите в зоната. Друг подход е при навлизане в зоната е автомобили да бъдат засичани/следени от т.нар контролни точки, които работят на базата на пътните тол такси в България.

Друг подход, които ви предлагаме и които не е разглеждан до сега е да се използва принципа на „почасовото платено паркиране“ т.е. при навлизане в зоната, водачите на МПС ще имат определно време, да осигурят престоя си в рамките на 1 час (чрез SMS на определен фиксиран номер). След пресрочване на това време, назначените инспектори ще могат да налагат глоби съгласно договорености предвидени в зоната.

По отношение на битовото отопление, ЗНЕ може да бъде създадена с цел да ограничи употребата на определени твърди горива. Тук обаче трябва да имате в предвид, че създаване на такава зона е задължителна за всички живущи в зоната и в тази връзка е необходимо да бъдат създадени адекватни механизми за подкрепа на по-бедните домакинства. Тези механизми могат да бъдат субсидии за закупуване на нови уреди и отопление в т.ч. гориво за отопление. Тук внимание следва да обърнете и на големината на зоната. Твърде малките зони могат да не доведат до желания ефект, а при по-големи могат да бъдат неподходящи и ненужно създадени. За коректното определяне на големината на зоната ви препоръчване да извърши дисперсионно моделиране на разпространението на атмосферните замърсители. Контрола на изпълнението на мерките в зоната също е от решаващо значение. Контрола на уредите може да бъде изпълняван периодично на процент от населението от технически органи, представители на общинската администрация или от местната полиция.

Най-важната особеност при създаването на ЗНЕ е, че трябва да бъдат анализирани местните условия във вашата община с което да бъдат идентифицирани:

* Необходимостта от ЗНЕ: в случай, че нормите за качество на въздуха се превишават непрекъснато, тогава ЗНЕ може да бъде добра мярка за справяне с наднорменото замърсяване от общината;
* Обхват на ЗНЕ: какви ще бъдат специфичните ограничения (дали са ограничения по отношение на използваното гориво и/или на уреди;)
* Граници на ЗНЕ: дали зоната покрива територията на цялата община или на определени райони/квартали от нея.
* Времева рамка на ЗНЕ: дали ЗНЕ е в сила за целия отоплителен сезон и/или само за дните с превишения или за различен период от време;
* Въвеждане на ЗНЕ: кой ще въведе ЗНЕ и контролира спазването на ограниченията в нея – отдел от общината или друг орган.

Какъвто и подход да изберете за създаване на ЗНЕ за битовото отопление или транспорта, това неимоверно ще доведе до разходи, които ще изискват определено първоначално финансиране. В тази връзка, средства могат да бъдат осигурени от държавни и национални фондове, както и от допълнителни източници на финансиране като европейски структурни и инвестиционни фондове (ЕСИФ), европейски фонд за стратегически инвестиции (ЕФСИ), Програма LIFE, Програма УРБАКТ[[5]](#footnote-5), ИНТЕРРЕГ [[6]](#footnote-6) и др.

**2.1.Правомощия на общините, съгласно ЗЧАВ**

В настоящият раздел най-общо са представени правомощията на общините по отношение създаването на ЗНЕ, съгласно последните изменения в ЗЧАВ от 2021 г.:

1. Общинските съвети могат да създават и въведат зони с ниски емисии на вредни вещества на територията на цялата община или на част от нея;
2. Общинските съвети могат да ограничават употребата на определени видове горива или уреди за отопление в създадената ЗНЕ;
3. Общинските органи могат да ограничават движението на моторни превозни средства или на определени категории моторни превозни средства и/или на определени екологични групи моторни превозни средства на територията на съответната община и/или в създадени и въведени зони с ниски емисии на вредни вещества.
4. Зоните с ниски емисии на вредни вещества могат да се въвеждат чрез налагане на мерки, забрани, такси и ограничения.

Досега зони с „ниски емисии“ не са разглеждани като мярка в програмите за качество на атмосферния въздух. Съгласно последното изменение на ЗЧАВ, те могат да бъдат включени като мерки в програмите за КАВ, както и в оперативните планове по чл. 30 от ЗЧАВ и/или в Наредба на общинския съвет при спазване на разпоредбите на ЗЧАВ и подзаконовите нормативни актове по неговото прилагане.

Важно е да се отбележи, че трябва да обърнете внимание на мерките в ПКАВ, относно ЗНЕ, тъй като в бъдеще те могат да бъдат вашия финансов инструмент за финансиране.

Въвеждането на ЗНЕ може да бъде регламентирано и разписано към общинските наредби на общинските съвети. В общинските наредби могат да бъдат включени изисквания относно ЗНЕ, както следва:

1. обхват на зоните, граници, времева рамка и условия за въвеждане;
2. условия за навлизане и движение на моторни превозни средства в зоните с ниски емисии на вредни вещества;
3. условия за ограничаване употребата на определени видове горива или уреди за отопление, включително в границите на създадени и въведени зони с ниски емисии на вредни вещества;
4. осъществяване на контрол относно спазване на приети и/или наложени мерки, забрани и ограничения, включително чрез използване на автоматизирани технически средства или системи, и за налагане на глоби и имуществени санкции при установяване на нарушения.

Съгласно ЗЧАВ, мерки, забрани и ограничения не могат да бъдат налагани в зоните за моторни превозни средства със специален режим на движение и за моторни превозни средства, предназначени за извършване на обществен превоз на пътници.

В съответствие с новите текстове към ЗЧАВ, органите на местното самоуправление имат правомощия да налага глоби/наказателни санкции, когато не се спазват въведените забрани и/или ограничения в зоните, регламентирани в чл. 28а от ЗЧАВ, а именно:

* с глоба в размер от 50 до 500 лв или имуществена санкция в размер от 200 до 1000 лв. могат да бъдат глобявани лицата, който нарушават мерките, забраните и ограниченията приети и наложени в зона, регламентирани с общинските наредби:
* актовете за установяване на нарушения могат да бъдат съставяни от длъжностни лица, оправомощени от кметовете на общините.
* наказателните постановления могат да се издават от кмета на общината или от оправомощено от него длъжностно лице.
* събраните глоби и санкции по постъпват по бюджета на община.

От друга страна, информационните и образователни кампании ще бъдат от ключово значение за успеха на приемането на ЗНЕ от населението на вашата община. В тази връзка ви препоръчваме, ако решите да създадете ЗНЕ, да изберете по какъв начин да информирате и образовате своите граждани за необходимостта от нейното създаване (информационни кампании, информационна секция на интернет страницата на общината, разработване на печатни и рекламни материали и др.)

**2.2Други правомощия, съгласно ЗЧАВ**

**2.2.1 Промишлени и други дейности**

Други правомощия по отношение опазване чистотата на атмосферния въздух е непосредствения контрол върху състоянието и експлоатацията на обектите с източници на емисии в атмосферния въздух в т.ч. работа на пречиствателни съоръжения и емисиите от отделните източници на територията на вашата община. МОСВ, РИОСВ и Общинските органи в рамките на своята компетентност, регламентирана в чл. 19 от ЗЧАВ могат да ограничават или да спират производствени и други дейности в случаите, когато:

1. видът и степента на замърсяването на атмосферния въздух от източника увеличават значително риска за човешкото здраве и за околната среда;

2. не се изпълняват предписанията по чл. 26 (предписания дадени от компетентните органи по околна среда при констатирани нарушения);

3. не се спазват мерките от програмата за КАВ;

Ограниченията и спирането на производствени и други дейности се извършва със заповед на съответния орган и са в сила до отстраняването на причините, довели до издаване на заповедта.

В зависимост от условията на територията на общината (напр. неблагоприятна метеорологична и климатична обстановка), с мотивирано предложение на кмета на община, министъра на околната среда и водите, могат да бъдат определени по-строги норми за обекти и дейности, които са емитери на замърсяване. Тези норми могат да се отнасят за територията на цялата общината, отделни части от нея и/или селищни образувания от нормативно утвърдените такива. (чл.9, ал. 5 и 6).

Нормите се утвърждават със заповед на Министъра на околната среда и водите, освен в случаи на инсталации, които имат издадено комплексно разрешително, за които нормите се определят по реда на глава седма, раздел ІІ от Закона за опазване на околната среда.

**2.2.2 Дейности по управление и контрол**

Правомощията и задълженията на общините по отношение осигуряване чистотата на атмосферния въздух (с изключение на изготвянето ПКАВ и създаването на ЗНЕ), обхващат и дейности по:

1. Управление и поддържане на елементите на техническата инфраструктура вкл. общински дейности с цел осигуряване на чистотата на атмосферния въздух (чл. 19, ал. 5)
2. За ограничаване на уврежданията върху здравето на населението, когато съществува риск от превишаване на установените норми или алармени прагове, при неблагоприятни метеорологични условия и други фактори общинските органи съгласувано със съответната регионална инспекция по околната среда и водите могат да разработят оперативен план за действие, определящ мерките, които трябва да бъдат предприети с цел намаляване на посочения риск и ограничаване продължителността на подобни явления. (чл. 30, ал. 1)

Оперативният план за действие се разработва въз основа на проучвания в района и на утвърдените алармени прагове, които се обсъждат със заинтересуваните лица и с екологичните организации и движения. (чл. 30, ал.2). Оперативният план за действие се привежда в изпълнение при необходимост по нареждане на кмета на общината (чл.30, ал.3)

1. Общинските органи съгласувано с органите на Министерството на вътрешните работи организират и регулират движението на автомобилния транспорт в населените места с оглед осигуряване качество на атмосферния въздух, отговарящо на установените норми за вредни вещества (замърсители) (чл. 29).
2. За отделни райони, в зависимост от характера на източниците на емисии и характерния здравен риск, по предложение на кмета на общината и/или министъра на здравеопазването, министърът на околната среда и водите може да определя допълнителни показатели, характеризиращи качеството на атмосферния въздух, извън тези към чл. 4, ал. 1 от ЗЧАВ.
3. Общинските органи могат да предлагат за утвърждаване от министъра на околната среда и водите, по-строги норми за вредни вещества в определени селища, цялата община или райони в зависимост от нивото и характера на замърсяване на атмосферния въздух над тях. (чл. 6, ал. 5);
4. Общинските органи съгласувано с министъра на околната среда и водите могат да изграждат местни системи за наблюдение и контрол на качеството на атмосферния въздух в райони на тяхната територия.
5. В съответствие с *Наредба № 6 от 7 октомври 2019 г. за изискванията и контрола върху дървесината, която се използва за битово отопление* и в рамките на своите правомощия общината може да осигури/изисква за определени райони да бъдат доставяни и предлагани дърва с определено влагосъдържание.

Общините, за които се прилага Наредбата, ще имат ангажимент да обявяват на интернет страниците си и на видно място в сградата на общината и кметствата изискванията към дървесината за битово отопление и начините и сроковете за нейното съхранение.

**В тази връзка създайте необходимата организация по изпълнение на възложените задължения за запознаване на гражданите с новите изискванията към дървесината и сроковете за нейното съхранение, както и за извършване на периодични проверки.**

За ваше улеснение, предлагаме в информационни кампании да се съдържат основните изисквания на които трябва да отговаря дървесината, предназначена за битово отопление, а именно:

* Да е суха с абсолютна влажност под 30%;
* Да не импрегнирана или претъпяла друга химическа преработка:
* Да не е свързана/примесена с други вещества или материали вкл. текстил, пластмаса, гуми, петролни продукти или др.
* Да се съхранява покрита на сухи и отцедливи места, осигуряващи продухваемост, и възможност за нейното бързо съхнене;
* Минимални срокове за нейното естествено пресушаване, регламентирани към приложение №1 на Наредбата.

Освен това, обичайна практика за повечето хора е да купуват дърва за огрев през есента, а не през летните месеци, което би дало известно време за изсъхване на дървото, преди да се използва като гориво. Поради тази причина е подходящо информационните кампании да се провеждат 2 пъти годишно през летните месеци и преди началото на отоплителния сезон.

Задължение на продавачите на дървесина ще бъде да информират ползвателите към коя от категориите – сурова или суха, е дървесината, предмет на продажба. Лицата, издаващи превозни билети за транспортиране на дървесина по чл.211 от Закона за горите, задължително вписват тази информация в билета.

Контролът по изпълнението на Наредбата ще се осъществява от кмета на общината (или оправомощени от него лице), от РИОСВ, както и от лицата, имащи правомощия по Закона за горите да извършват проверки на издадените превозни билети. Той обхваща извършването на проверки за изгаряне на дървесината по време на отоплителния сезон (от 1 октомври до 30 април) с цел спазване изискванията на Наредба.

За осигуряване на съответно качество на предлаганата дървесина за огрев, ви предлагаме и следните препоръчителни мерки, които също можете да изпълнявате;

* **Преустановяването на практиката на продажба на дърва според теглото** – настоящата правна рамка позволява продажбата на дърва за огрев на тон или кубик. Продажбата на дърва според теглото обаче, стимулира търговците да продават дървесина с високо съдържание на влага.
* **Промяна на практиката на директен добив от населението** – директния добив на дървесина се извършва с разрешение на общината за гори общинска собственост. В резултат на това не се отчитат ползите от сушенето на дървесината преди зимния период на горене. По този начин директния добив на дърва може да бъде преустановен или да бъде разрешен само за определен период от време, например през пролетта и началото лятото и преустановен през юни-юли;
* **Доставка на сурови дърва от общински и държавни предприятия може да бъде ограничен до ранните летни месеци –** целта еда се даде време на дървото да изсъхне преди да се използват през зимата. Информационни кампании за увеличаване на осведомеността от населението също биха били полезни.

1. **ДОБРИ ОБЩИНСКИ ПРАКТИКИ ПО ОПАЗВАНЕ И ПОДОБРЯВАНЕ НА КАВ**
2. **Добри общински практики**
   1. **Добри общински практики в България**

Добри общински практики за подобрение и опазване на КАВ към настоящият момент се реализират предимно в големите градове на страната, където респ. проблемите със замърсяването на въздуха са най-ясно проявени

**а.) Столична община**

Града, който предоставя най-широк набор от добри общински практики по опазване и подобряване на КАВ е столица София. За намаляване на замърсяването с ФПЧ10, при неблагоприятни метеорологични условия и регистрирани нива на ФПЧ10 над 200 µg/m3, Столична община въведе т.нар. „зелени билети“ за обществен градски транспорт. Билетите се разпространяват в пунктовете за продажба на превозни документи на Центъра за градска мобилност и „Метрополитен“. Цената на билета е 1 лв. и важи за цялата градска мрежа в рамките на 1 ден. Въвеждането т.нар. „зелен билет“ е извънредна мярка на Столична община, която цели при неблагоприятна метеорологична обстановка и завишени нива на ФПЧ10 да насърчи населението да използват услугите на градския транспорт.

Друга мярка, която изпълнява Столична община е подмяна на отоплителните устройства на твърдо гориво по проект „*Подобряване качеството на атмосферния въздух в Столична община чрез подмяна на отоплителните устройства на твърдо гориво с екологични алтернативи*“ по процедура **BG16M1OP002-5.003,** финансиран по Оперативна програма „Околна среда“ 2014 -2020 г. За целта, при кандидатстване от физически лица, колективно кандидатстване на физически лица или при кандидатстване на юридически лица се попълва пакет от документи. Формулярите за кандидатстване се подават в съответната районна администрация, като при наличие на повече кандидати се използват критерии за приоритизиране и класифициране.

Освен Столична община към настоящият момент, проекти финансиран по процедура **BG16M1OP002-5.003** „Мерки за подобряване качеството на атмосферния въздух“ се изпълнява и от други общини в България – Пловдив, Видин, Бургас, Димитровград, Монтана и Смолян.

Други ключови и инвестиционни мерки за намаляване на замърсяването от битовото отопление и транспорта в гр. София включват:

* Изграждане на Третата линия на метрото в София: Етап I – участък „ Бул. Владимир Вазов – ЦГЧ –ул. Житница“
* Изграждане на Трета линия на метрото в София, Етап II – участък ул. Житница – ж.к. Овча купел – Околовръстен път
* Изготвяне на идеен проект за отклонението от третата линия на метрото - участък „ул. Шипка – ул. Гео Милев – бул. Асен Йорданов – бул. Цариградско шосе;
* Проект „Интегриран Столичен градски транспорт“ Втора фаза, включващ дейности по реконструкция на трамваен релсов път, доставка на 13 броя нови нископодови съчленени трамваи; надграждане на интелигентната система за управление на трафика и на съществуващата система за информация на пътниците в реално време.
* 20 нови единични електробуса, доставени през 2018 г.
* Доставка на лизинг на 22 броя нови единични газови автобуси и специализирано оборудване към тях;
* Тестово въвеждане на сензори за измерване на КАВ в рамките на одобрен проект по Програма за транснационално сътрудничество „Балкани – Средиземно море“ (2014 - 2020) - Столична община е водещ партньор по проект AIRTHINGS на тема: „Ефективно използване на новите технологии за чист атмосферен въздух“, финансиран по програма „Балкани-Средиземно море“ (2014-2020г). В рамките на проекта на територията на гр. София са монтирани 22 сензорни станции за следене/наблюдение в реално време на най -разпространените замърсители на атмосферния въздух: фини прахови частици - ФПЧ10, ФПЧ 2,5, серен диоксид (SO2), азотен диоксид (NO2), въглероден оксид (CO) и озон (О3).

От 27.12.2019г. е въведена в експлоатация и работи Пилотна система от сензори за следене на атмосферния въздух\*, като се предават данни от 22-те сензорните станции към облачна платформа за съхранение, визуализация и последващ анализ. Линк към платформата има и на специализирания сайт на общината https://air.sofia.bg/

* Други;

**б.) Община Бургас**

Към настоящият момент, Община Бургас осигурява изпълнение на мерки за подмяна на старите отоплителни уреди по проект ***BG16M1OP002-5.003-0003 „Намаляване на замърсяването на атмосферния въздух с фини прахови частици в кв. Долно Езерово, гр. Бургас“,* финансиран по**Оперативна програма „Околна среда 2014-2020 г.“, Кохезионния фонд на Европейския съюз и националния бюджет на Република България.

Друг проект в който участва община Бургас е „*Пилотната фаза на Интегрирания проект по Програма LIFE*“, който предвижда преход към алтернативни форми на отопление на домакинствата. Интегрираният проект "Българските общини работят заедно за подобряване на качеството на атмосферния въздух" предвижда за град Бургас да бъдат подменени отоплителните уреди на 1 994 домакинства. Изпълнението е в две последователни фази - Пилотна и Основна. В Пилотната фаза, ще бъде приложен разработения подход за смяна на старите печки - общо 80 домакинства. В последващата Основна фаза ще се подменят отоплителните уреди на още 1 914 домакинства.

По отношение на подобрение на градския трафик от март 2021 г., община Бургас въведе ново мобилно приложение /Transport Burgas /Градски транспорт - Бургас/, чрез което жителите и гостите на града ще могат да зареждат онлайн своите редовни карти за пътувания на градски транспорт. Посредством платформата, освен да заредят своята карта, потребителите ще могат да получат информация за движението на автобусите в реално време, за точния час в който автобусът ще бъде на най-близката до тях спирка, както и да съставят свой собствен маршрут за придвижване с градски транспорт в рамките на града.

**б.) Община Варна**

За подобряване на КАВ, през 2020 г. Община Варна в партньорство с „Градски транспорт“ ЕАД, е сключила Административен договор за предоставяне на безвъзмездна финансова помощ № BG16M1OP002-5.004-0008-C01, за проект: „Екологично чист транспорт за Варна“, финансиран с подкрепата на Оперативна програма „Околна среда 2014-2020“, съфинансиран от ЕС, чрез Кохезионния фонд и от държавния бюджет на Република България. Проектът включва доставка на 40 броя електрически автобуси тип „соло“, 20 броя електрически автобуси тип „съчленен“ и доставка и монтаж на 62 броя станции за бавно и бързо зареждане на автобуси.

През 2020 г. Община Варна е кандидатствала и в партньорство с Националният доверителен екофонд с проект: „Прилагане на иновативни мерки за смекчаване и адаптация към изменението на климата в общините в България“ по Програма „Опазване на околната среда и климатични промени“. В края на годината Програмният оператор-Министерството на околната среда и водите-одобрява проектното предложение. Проектът ще подкрепи Общината да оцени стратегическите планове и програми и приложените досега мерки за смекчаване и адаптация към изменението на климата, като същевременно се идентифицират пропуските и потенциалните рискове, планират и реализират креативни и иновативни решения за градско планиране за смекчаване на въздействието и адаптация към климатичните промени.

По-голямата част от общините в България, ежедневно информират населението за състоянието на атмосферния въздух, чрез интернет сайта си или чрез изградена междуведомствена Система за мониторинг на КАВ. В някой общини е изграден WEB базиран информационен портал за мониторинг на околна среда, в частност по компонент въздух (напр. община Пловдив). Информацията за състояние на КАВ е публично достъпно и предоставя неограничен достъп информация в реално време на всеки час.

На територията на Столична община, на всички спирки от СГТ са изградени електронни табла, които информират гражданите за трафика за пристигане на транспортните средства. В допълнение са поставени и информационни табели с променливо съдържание, които улесняват шофьорите в навлизането в зоните за почасово платено паркиране като показват свободните места в най-близките паркинг локации на “Синя зона”.

**ІV. ЕВРОПЕЙСКИ ПРАКТИКИ ЗА ПОДОБРЯВАНЕ И ОПАЗВАНЕ НА КАВ**

Настоящият анализ обръща внимание на държавите и градовете с едни от най-добрите иновационни практики в Европа по отношение на подобряването и опазването качеството на градския въздух. Целта е да се идентифицират европейските държави и градовете, въвели успешни местни решения за намаляване на атмосферния въздух и възможността да предадат своя опит и знания на общините в България с проблемно КАВ.

1. **Цюрих, Швейцария**

С население от 400 000 в града и 1,3 милиона души в крайградския район, Цюрих е най-големият град в Швейцария. Намира се в северната част на Швейцария, близо до германската граница. Града е най-важният икономически, социален, туристически и научен център на страната.

За всички съществуващи превозни средства в града е наложена мярка да бъдат оборудвани с филтри за твърди частици към края на 2010 г. Градът въвежда разпоредби, които изискват налагане на най- строгите европейски стандарти за новите превозни средства. Градът е определил обществения транспорт като свой приоритет от десетилетия. Пуснати са в експлоатация няколко нови трамвайни линии и нова бърза линия “S- Bahn” (градски влак), наречена „Durchmesserline”.

Предвижда се изграждането на допълнителна трамвайна линия, свързваща различни части на града. Като цяло се предвижда до 2025 г. да бъдат изразходвани около 570 милиона евро, които да бъдат вложени в обществения транспорт на Цюрих.

През последните години в Цюрих са въведени и общи пространства, с ограничени зони за скорост от 20 км/ч, с което е даден приоритет за пешеходци. По отношение на популяризирането на ходенето пеш, градът стартира програма, наречена „Züri z’Fuess“ (разговорно за „Цюрих пеш“), която предоставя пешеходни пътеки и мобилно приложение за планиране на маршрути за интерактивно планиране на маршрута за разходки и колоездене.

1. **Берлин, Германия**

Берлин е столицата и една от [16-те провинции](https://bg.wikipedia.org/wiki/%D0%A4%D0%B5%D0%B4%D0%B5%D1%80%D0%B0%D0%BB%D0%BD%D0%B8_%D0%BF%D1%80%D0%BE%D0%B2%D0%B8%D0%BD%D1%86%D0%B8%D0%B8_%D0%BD%D0%B0_%D0%93%D0%B5%D1%80%D0%BC%D0%B0%D0%BD%D0%B8%D1%8F) на [Германия](https://bg.wikipedia.org/wiki/%D0%93%D0%B5%D1%80%D0%BC%D0%B0%D0%BD%D0%B8%D1%8F). С население от 3 466 164 души (към 2014) и площ от 892 km² Берлин е най-населеният и най-голям по размери град в страната. Берлин е най-населеният град [Европейския съюз](https://bg.wikipedia.org/wiki/%D0%95%D0%B2%D1%80%D0%BE%D0%BF%D0%B5%D0%B9%D1%81%D0%BA%D0%B8%D1%8F_%D1%81%D1%8A%D1%8E%D0%B7) (ЕС) и осмата най-населена градска [агломерация](https://bg.wikipedia.org/wiki/%D0%90%D0%B3%D0%BB%D0%BE%D0%BC%D0%B5%D1%80%D0%B0%D1%86%D0%B8%D1%8F) в ЕС. Градът е разположен в североизточна Германия и е сърцето на метрополитния регион [Берлин-Бранденбург](https://bg.wikipedia.org/w/index.php?title=%D0%91%D0%B5%D1%80%D0%BB%D0%B8%D0%BD-%D0%91%D1%80%D0%B0%D0%BD%D0%B4%D0%B5%D0%BD%D0%B1%D1%83%D1%80%D0%B3&action=edit&redlink=1), обхващащ население от почти 4,5 милиона души.

* *Създаване на „Зони с ниски емисии“*

За намаляване на замърсяването от транспортния сектор в Берлин вече са въведени т.нар. „зони с ниски емисии“, които представляват част от градската зона, в която често се превишават граничните стойности на атмосферните замърсители и където могат да се движат само превозни средства с ниски емисии.

В Берлин, това е областта около градския железопътен ринг, където живеят малко над 1 мил. души. За нарушителите се налага глоба, която към настоящият момент е 80 евро. Превозните средства получават стикер на предното стъкло в различни цветове, за да покажат към коя категория принадлежи автомобила им. По преценка на местните власти и въз основа на местните условия на замърсяване се определя за коя категория превозни средства трябва да бъдат въведени ограничения за влизане в зоната.

1. **Лондон, Великобритания**

От 2019 г. в Лондон е въведена услугата „транспорт на повикване“. Услугата се стреми да осигури по-удобен, достъпен и екологичен начин на жителите на града за по-удобно и лесно придвижване, с основна цел намаляване на градския трафик. Услугата се основава на:

* Използвайки мобилно приложение или номер за набиране, пътниците могат да резервират местата си за пътуване в автобуси на градски транспорт, както и да посочат точното си местоположение на взимане и качване;
* Технология насочва пътниците към близките виртуални автобусни спирки за вземане и качване, като по този начин динамично насочва превозното средство в реално време към точното местоположение на пътника, позволявайки бързи и ефективни споделени пътувания без продължителни отклонения или неудобни графици;
* Услугата позволява възрастните граждани да се возят безплатно;
* Услугата обхваща зона от 9 km2 с работно време от 06:30 до 21:30 ч (делнични дни);
* Услугата включва 8 автомобила (Euro 4, Mercedes-Benz с 14 пътници).

Към настоящият момент, постигнати резултати от изпълнение на услугата са:

* Бързо привлича на хиляди местни жители, което е съпроводено с непрекъснато нарастване и популяризиране;
* Пътниците оценяват услугата средно с 4,9 от 5 звезди (удобство и достъпност).
* Основни потребители на услугата са жители, пътуващи до работа, студенти и възрастни хора.

1. **Френска Република**

* „*Споделено пътуване*“

Сен Пиер и Нотр Дам дьо Месаж са две малки планински села, всяко с по-малко от 2000 жители. Селата са част от столичната мрежа в Гренобъл, в която липсва достатъчно спирки на обществения транспорт поради ниската им гъстота на населението. През 2018 г. градовете бяха избрани за пилотна услуга, в която градския транспорт да се „заявява“, посредством мобилно приложение. Основната цел на услугата е да се отговори на нуждите на жители на двете села за бърза и лесна мобилност до столичния район Гренобъл .

* Пътниците могат да използват приложението Chronopro TAG, с което могат да поискат трансфер от една от 23-те спирки, обхванати от услугата.
* Услугата извършва 9 пътувания на ден от понеделник до събота: четири сутринта, едно пътуване обратно на обяд и четири обратни пътувания до селата вечер.
* Пътниците могат да закупят билет от водача на превозното средство или да закупят карта за пътуване или билет от мрежата на TAG.
* Цената за едно пътуване е 1,60 евро, което позволява на пътниците да извършват още множество трансфери в мрежата в рамките на един час;
* Пътниците могат да резервират пътуването си чрез мобилното приложение Chronopro или чрез уебсайта. Резервацията може да се направи до 40 минути преди заявеното време за заминаване.
* Услугата включва едно деветместна превозно средство, приспособено за планинско шофиране.
* *Финансови стимули за въвеждане на екологични средства за отопление“*

Във френския регион Vallée de l'Arve, в последните години, страната отчита най-високи нива на прахови частици, често надвишаващи разрешените прагове. 50% от емисиите на ФПЧ10 в този регион са причинени от жилищния сектор, а 90% от тях са в резултат от изгарянето на дърва за отопление в бита.

За да се подобри качеството на въздуха в регион Vallée de l'Arve, през 2012 г. Република Франция създаден план за защита на атмосферата (Plan de Protection de l'Atmosphère, PPA). Механизмът „*Fonds Air Bois*“ е стартиран от публичните власти през 2013 г., за насърчаване на домакинствата да заменят старите си печки и котли, като предоставят на домакинствата финансова подкрепа в размер на 1000 евро на заявление. Програмата има за цел да замени 25% или около 3200 стари уреди за отопление. Около 2200 домакинства са заменили старите си уреди за отопление на дърва до 2016 г. За да се ускори усвояването, субсидията е увеличена до 2 000 евро към януари 2017 г.

Закона за енергиен преход за Зелен растеж от 2015г., разрешава на местните власти във Франция също да определят зони с „ограничен трафик“, наричани още „екологични зони“. Всички превозни средства в тези зони трябва да покажат специален стикер, указващ категоризацията на емисиите им. Има най-малко 28 екологични зони в цяла Франция, включително в Париж и нейния регион, както и градовете Страсбург, Гренобъл и Лион.

1. **Чешка Република**

Подкрепено от Европейския съюз, чешкото министерство на околната среда предлага до 9 милиарда чешки крони (или приблизително 340 мил. евро), за да субсидира чешките домакинства за подмяна на старите котли на твърдо гориво с нови екологично чисти. Максималното количество от 127 500 крони (приблизително 4900 евро) е запазено за подмяна на единични котли на твърдо гориво с нов газов кондензационен, котел на биомаса или автоматичен комбиниран котел. Чешкото правителство предлага също финансови субсидии за пречистване на димните газове, както и за подобряване на енергийната характеристика на сградите, например чрез частична подмяна на прозорци или изолация на покрива. Също така правителството субсидира и нова високоефективна система за отопление на въглища, отговаряща на условията за екодизайн.

Домакинствата в силно замърсените райони на Чехия получават максимална стойност от 7,500 чешки крони (приблизително 290 евро). Ако субсидията за нова горивна инсталация се комбинира и с искане за подкрепа по програмата за „Зелено спестяване“ може да се получи допълнителна финансова помощ до 40 000 чешки крони (приблизително 1540 евро). Програмата „Нови зелени спестявания“ е фокусирана върху икономията на енергия чрез въвеждане на възобновяеми енергийни източници в еднофамилните къщи. Целта на тази програма е да намали емисиите на парникови газове чрез подобрена енергийна ефективност на сградите, подкрепа на жилищното развитие с много ниски енергийни характеристики и ефективно използване на енергийните източници.

1. **Република Италия**

Един от най-замърсените градове в Италия е град Милано, област Ломбардия, в които системно са превишавани нормите за качество на атмосферния въздух. За подобряване качеството на атмосферния въздух и намаляване на транспортното замърсяване от април 2020г. община Милано започна изграждане на 35 км велосипедна алея.

От 2007г. в областта Ломбардия на Република Италия се забранява през зимните месеци (и в някой райони където са налични алтернативни отоплителни системи) използваното на камини и печки на дърва с КПД по-малък от 63%. От 2015г. новите печки за отопление в Италия е необходимо да имат ефективност поне 75%.

Към 2018г. проверката за съответствие се е извършвала от местната полиция (“*virgili urbani*”), като се предвижда проверката да бъде по-опростена чрез периодичен контрол на определен процент от отоплителни уреди.

1. **Хелзинки, Финландия**

През 2016 г. в Хелзинки, стартира услуга, която позволява на пътуващите да се свързва с редица съществуващите опции за мобилност на града. В рамките на един абонамент и в рамките на едно приложение (приложение на Whin, Urban), е възможно потребителите да комбинират, планират и плащат за обществен транспорт, такси, наем на кола, споделяне на автомобили и градски велосипедни пътувания.

Абонаментния пакет на услугата, включва неограничен брой единични билети за обществено ползване, транспорт на по-ниска цена от сравнимата месечна карта за пътуване. Освен това, услугата включва наем на градски велосипеди през летния сезон и услуги на таксиметровите шофьори, в размер на 10 €, когато разстоянието за пътуване е по-малко от 5 км. Стандартният месечен билет за обществен транспорт е 55 €, докато с приложението е 49 €. Стандартната цена за достъп до градската велосипедна система е 30 € за целия сезон.

1. **Стокхолм, Швеция**

Град Стокхолм е най-голямата от всички 25 общини в окръг Стокхолм. Града е построен върху пристанище, граничещо от всички страни с езера, което означава, че повечето пътуващи в града пресичат много задръстени мостове. Въпреки добрата система за обществен транспорт и относително малко население, задръстванията в Стокхолм са подобни на тези в Лондон или Париж. Иновативно решение за подобряване на градския трафик е въвеждането на „такси за задръстване“. Преди въвеждането на такси за задръстване, през града са преминавали средно по 530 000 превозни средства и 800 000 транзитни пътници всеки ден.

Дизайнът на системата е прост. Състои се от контролни точки, в които при преминава на дадено превозно средство се начислява една и съща сума пари, както за сутрешните, така и за следобедните пикови периоди. Целите на проекта са: да бъде намален обема на трафика по най-натоварените пътища с 10-15%; да се подобри движението по улиците и пътищата; да се намалят емисиите на вредни във въздуха; да се подобри градска среда; да осигуряват повече ресурси за обществен транспорт.

За изпълнение на проекта участват различни структури - Шведската пътна администрация, съвет на окръг Стокхолм - звено за регионално планиране и движение, Стокхолмски транспорт, различни изследователски институти и експерти от други органи, организации и компании, които са взели участие в проектирането, тестването и изпълнението на пилотния модел. Системата беше тествана от януари до юли 2006 г. Година по-рано общественият транспорт беше подобрен за да отговори на очакваното увеличение на използването на обществения транспорт. Референдума за запазване или премахване на таксите беше проведени в Стокхолм, което доведе до ясно мнозинство (53%) в полза на запазване на таксите. Постоянната система е рестартирана през август 2007 г. Тя се състои от тол система около вътрешния град, с 18 безпилотни електронни контролни точки на входно-изходните пространства, които намаляват трафика през тесните места, разположени при артериите, водещи към вътрешния град.

**Упражнение**

***Указания:***

***1. Прочетете практическия казус.***

***2. Отговорете на следните въпроси:***

1. **Каква е вашата роля и отговорност за справяне със ситуацията?**
2. **По какъв начин бихте подходили за решаване на проблема?**

**Практически КАЗУС №1**

В община Х, постъпват множество сигнали от гражданите за замърсяването на въздуха. Според граждани на кв. „Надежда“ и кв. „Възраждане“ в община Х, във въздуха се усеща остра, неприятна миризма. Според тях замърсяването е от промишлен източник (предприятие У), сочено за основен замърсител на въздуха в града.

1. Съобщение на Комисията до Европейския парламент, Съвета, Европейския икономически и социален комитет и Комитета на регионите - Програма за чист въздух за Европа, COM (2013) 918 окончателен вариант [↑](#footnote-ref-1)
2. Директива (ЕС) 2016/2284 за намаляване на националните емисии на някои атмосферни замърсители, за изменение на Директива 2003/35/ЕО и за отмяна на Директива 2001/81/ЕО; Директива 2001/81/ЕО относно националните тавани за емисии на някои атмосферни замърсители се отменя, считано от 1 юли 2018 г. [↑](#footnote-ref-2)
3. NOx , НМЛОС, SO2 , амоняк NH3 и ФПЧ2.5 [↑](#footnote-ref-3)
4. Директива (ЕС) 2015/2193 за ограничаване на емисиите на определени замърсители във въздуха, изпускани от средни горивни инсталации [↑](#footnote-ref-4)
5. Виж https://urbact.eu/ [↑](#footnote-ref-5)
6. Виж https://www.interregeurope.eu/ [↑](#footnote-ref-6)